Henri van Breda het nie gedink dis nodig om by sy ouers te gaan sit en hulle te troos terwyl hy vir ’n ambulans gewag het nie.
Nee, hy was van mening dat sy pogings om ’n ambulans te ontbied terwyl hy drie sigarette rook is genoeg. Hy het wel terselfdertyd sy gewese meisie vyf keer op sy selfoon probeer bel terwyl die oproep na die nooddienste op die gesin se koordlose telefoon gedoen is.
Galloway opper die lys van noodnommers wat teen die gesin se yskas in die kombuis was. Op daardie lys is daar twee noodnommers wat 24 uur beskikbaar is, naamlik die sekerheidskantoor van die landgoed en die gesin se mediese dokter.
Op ’n vraag waarom hy nie iemand in die landgoed vir hulp ontbied nie, het hy gereageer deur te sê hy het nie gedink iemand sonder mediese agtergrond sal iets vir hulle kon doen nie.
Hy was betreklik deeglik met die aanwysings wat hy aan die nooddiens-oproepsentrum verskaf het. Henri getuig hy het die inligting van sy selfoon af gekry.
Dít was Maandag deel van sy getuienis in die Kaapse Hooggeregshof waar hy vir die vierde dag onder kruisverhoor was.